PATVIRTINTA

Lazdijų meno mokyklos

direktoriaus 2025 m. sausio 30 d.

įsakymu Nr. LMMV1-10

**LAZDIJŲ MENO MOKYKLOS**

**MOKINIO ELGESIO TAISYKLĖS**

**I SKYRIUS**

**BENDROJI DALIS**

1. Mokinio elgesio taisyklės (toliau – Taisyklės) nustato Lazdijų meno mokyklos (toliau – Mokyklos) mokinio pareigas, elgesio taisykles Mokykloje, jos teritorijoje, Mokykloje vykstančiuose renginiuose bei Mokyklos organizuojamose pamokose kitose erdvėse, išvykose, kituose renginiuose, kurie vyksta už Mokyklos ribų, drausminimo priemones.

2. Taisyklės parengtos vadovaujantis Lietuvos Respublikos Konstitucija, Lietuvos Respublikos švietimo įstatymu, Lietuvos Respublikos Vaiko minimalios ir vidutinės priežiūros įstatymu, Lietuvos Respublikos Vaiko teisių apsaugos pagrindų įstatymu, Vaiko teisių konvencija, Smurto prevencijos įgyvendinimo mokyklose rekomendacijomis, patvirtintomis Lietuvos Respublikos švietimo, mokslo ir sporto ministro 2017 m. kovo 22 d. įsakymu Nr. V-190 ,,Dėl Smurto prevencijos įgyvendinimo mokyklose rekomendacijų patvirtinimo“, Rekomendacijomis dėl poveikio priemonių taikymo netinkamai besielgiantiems mokiniams, patvirtintomis Lietuvos Respublikos švietimo ir mokslo ministro 2012 m. rugpjūčio 28 d. įsakymu Nr. V-1268 ,,Dėl pritarimo Rekomendacijoms dėl poveikio priemonių taikymo netinkamai besielgiantiems mokiniams“, Mokymo sutartimi bei kitais teisės aktais ir siekiant sukurti Mokykloje ir jos aplinkoje saugią, draugišką ir bendradarbiavimu pagrįstą atmosferą bei reglamentuoti mokinio elgesio normas.

3. Taisyklių privalo laikytis kiekvienas Mokyklos mokinys.

**II SKYRIUS**

**MOKINIO TEISĖS IR PAREIGOS**

4. Pagal savo gebėjimus ir poreikius stropiai, sąžiningai ir atsakingai mokytis.

5. Gerbti save, kitus mokinius, mokytojus, vadovus ir visą Mokyklos personalą, paisyti jų nuomonės, gerbti savo Mokyklą.

6. Nevėluoti ir nepraleisti pamokų be pateisinamos priežasties, apie neatvykimo priežastį informuoti mokytoją ar Mokyklos administraciją.

7. Pamokos metu laikytis mokytojo nustatytos darbo pamokoje tvarkos (atlikti visas mokytojo skiriamas klasės ir namų užduotis, netrukdyti dirbti kitiems mokiniams, neužsiimti pašaline veikla, nesusijusia su mokymo procesu veikla (nežaisti, nesinaudoti telefonu, nerašinėti raštelių, nekalbėti su draugais ir kt.)).

8. Palaikyti švarą ir tvarką klasėje, Mokykloje ir jos teritorijoje. Laikytis asmens higienos reikalavimų. Į Mokyklą ateiti švaria, tvarkinga apranga.

9. Viršutinius rūbus (paltus, striukes ir kt.) pamokų metu laikyti tam skirtoje vietoje.

10. Už asmeninius daiktus (telefonus, skėčius, pinigines, raktus ir kt.), paliktus koridoriuose, Mokykla neatsako.

11. Tausoti ir saugoti asmeninį, kitų mokinių ir Mokyklos turtą: inventorių, patalpas, baldus, vadovėlius, instrumentus ir kitas mokymo priemones. Padarytą žalą įstatymų nustatyta tvarka privalo atlyginti mokinys ir jo tėvai (globėjai). Žalos atlyginimą Mokykloje nustato Mokyklos administracijos patvirtinta tvarka.

12. Išvykstant iš Mokyklos grąžinti mokymo priemones, koncertinius rūbus ir kt.

13. Dalyvauti bendruose Mokyklos renginiuose.

14. Pateikti tėvams (globėjams) informacinius raštus apie organizuojamus renginius už Mokyklos ribų; tėvams, susipažinus pasirašytinai, juos grąžinti pedagogui (nepristatęs informacinio rašto mokinys į išvyką nevyksta).

15. Mokykloje ir renginių už Mokyklos ribų metu laikytis saugaus ir kultūringo elgesio reikalavimų. Nesikalbėti ir nevaikščioti renginių metu.

16. Nedelsiant informuoti Mokyklos darbuotojus apie Mokykloje ar jos teritorijoje vykstančias muštynes, patyčias, kitas pavojingas veikas.

**III SKYRIUS**

**MOKINIUI DRAUDŽIAMA**

17. Įsinešti į Mokyklą šaunamuosius ginklus, peilius, dujų balionėlius, petardas, narkotines ir psichotropines medžiagas, alkoholinius gėrimus ar kitus kenksmingus ir sveikatai pavojingus daiktus.

18. Pamokų metu naudotis mobiliuoju telefonu, išmaniuoju laikrodžiu, garso ir vaizdo įrašymo/perdavimo priemonėmis, ausinukais ir kitomis priemonėmis, nesusijusiomis su mokymo procesu ir trukdančiomis darbui pamokoje.

19. Pamokų metu kramtyti kramtomą gumą, valgyti, gerti gėrimus.

20. Išeiti iš pamokos be mokytojo leidimo.

21. Mokyklos patalpose ir jos teritorijoje, virtualioje mokymo (-si) aplinkoje fotografuoti/filmuoti ir kitaip įrašinėti kitų Mokyklos bendruomenės narių veiklas ir pokalbius, vedamas pamokas, daryti pamokos ekrano nuotraukas ar kitu būdu fiksuoti tiesioginę vaizdo pamoką, susirinkimą/virtualų susitikimą.

22. Nedrausmingai elgtis, vartoti necenzūrinius žodžius, tyčiotis, įžeidinėti aplinkinius pamokų, pertraukų ir / ar renginių metu, seksualiai priekabiauti (nepageidaujamai užgauliai žodžiu, raštu ar fiziniu veiksmu reikšti seksualinio pobūdžio elgesį, tikslu pakenkti asmens orumui, sukuriant bauginančią, priešišką, žeminančią ar įžeidžiančią aplinką).

23. Rinkti ir platinti kitų Mokyklos bendruomenės narių privatumą pažeidžiančią informaciją: nuotraukas, dokumentus ir kt.

24. Vestis į Mokyklą pašalinius asmenis.

**IV SKYRIUS**

**MOKINIŲ ELGESIO TAISYKLĖS PERTRAUKŲ METU**

25. Laikytis saugaus ir kultūringo elgesio reikalavimų Mokykloje ir jos teritorijoje (nebėgioti, nesistumdyti, netriukšmauti, nespardyti sienų, netrankyti durų, saugoti savo ir kitų sveikatą).

26. Esant laisvai pamokai netrukdyti kitų darbui (netriukšmauti koridoriuose), žaisti nepavojingus sau ir kitiems žaidimus.

27. Mokiniai pažeidę šiuos reikalavimus, baudžiami Mokyklos tarybos nustatytomis bausmėmis. Už nusižengimus, kurie numatyti įstatymais baudžiama įstatymų nustatyta tvarka.

**V SKYRIUS**

**MOKINIŲ SKATINIMAS IR DRAUSMINIMAS**

28. Mokiniai gali būti skatinami ir drausminami:

28.1. pedagogo;

28.2. Mokyklos personalo;

28.3. Mokyklos pedagogų tarybos.

29. Skatinimo ir drausminimo formos:

29.1. padėka žodžiu ar raštu;

29.2. pastaba žodžiu ar raštu;

29.3. ugdytinio pasiaiškinimas raštu pedagogui, Mokyklos vadovams;

29.4. svarstymas Mokyklos taryboje.

**VI SKYRIUS**

**BAIGIAMOSIOS NUOSTATOS**

30. Su Mokinio elgesio taisyklėmis mokytojai mokinius supažindina kiekvienų mokslo metų rugsėjo mėnesio pirmąją savaitę.

31. Tėvai (globėjai, rūpintojai) su Mokinio elgesio taisyklėmis supažindinami pranešimu elektroniniame dienyne su nuoroda į Mokyklos interneto svetainę. Taisyklės primenamos tėvų (globėjų, rūpintojų) susirinkimų metu.

32. Mokinio elgesio taisyklės skelbiamos Mokyklos interneto svetainėje.

33. Mokinio elgesio taisyklių reikalavimų vykdymą prižiūri mokytojai ir/ar kiti Mokyklos darbuotojai.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_